Baštinio sam ljubav

Naravno da volim i baku Anu, i dida Ivu, i nonu Ljubicu, ali priznat ću vam da posebno mjesto u mome srcu ipak zauzima moj dida Ante. On mi je dida s tatine strane. Živi u Lovranu i za svoje prijatelje i poznanike ovdje je Toni. No u svojoj rodnoj Dalmaciji, točnije Rogoznici, za svih je Ante.

Mekanim dalmatinskim narječjem koje je zadržao u svom govoru, odaje svoje korijene i privrženost rodnom kraju. Premda visok i jak čovjek s gotovo 190 centimetara visine i stotinjak kilograma težine, sedamdeset i šest godina života pogrbilo je njegova nekad uspravna leđa i usporilo nekad ubrzani korak. Na njegovoj velikoj, mudroj glavi godine su ostavile traga urezavši duboke bore na licu. No, krupne bademaste oči zadržale su blag pogled, a vedar duh često širi usne u osmijeh. Uredno odjevenog i pomno njegovanog uvijek sam doživljavao kao kakvog dobroćudnog diva koji je za me spreman sve učiniti.

U moja sjećanja pohranjene su tople uspomene na naša ljetovanja u Zatoglavu - naše vožnje barkom, ribarenje, njegove velike ruke dok spretno slažu udice i parangal, večernje zalijevanje i obilazak maslina, naše popodnevno kartanje, boćanje i šahovske partije. U igrama je postajao moj vršnjak koji ne podnosi poraz: ,, A, ne, ne, ne može to tako, karta je pala na stol!”

I stoga kada prelistavam sjećanja, pitajući se što sam najvrjednije naučio od svoga dobroga starog dide, uviđam da se iskreno divim njegovoj staloženosti, mudrosti, upornosti i marljivosti. Uviđam da njegove vrijednosti svijetle i u mom srcu. Prenio mi je ljubav prema siromašnom kamenu uz more, brigu za žednu maslinu i potrebu za morem, tajanstvenim plavetnilom koje budi osjećaj strahopoštovanja. Možda ćete pomisliti da je neki naslijeđeni gen kriv za to, ali iskreno, samo odzvanjanje didinih riječi: „Ako ne bude miseca, uzet ćemo feral i svitlit, tirat ribu ispod barke u mrižu“, zove na more i vraća miris soli i ribe u moja osjetila. Zahvaljujući njemu osjećam pripadnost prirodi - osluškujem šuštanje u živici, zapažam razlistale krošnje, gledam nespretni hod galeba i uživam u kamenu toplom od sunca.

Moj dobroćudni div danas uživa u plodovima svoga rada s mojom nonom Ljubicom. Disciplinirano se drži svojih regula: vrtlarenje - popodnevni odmor - šetnja. Na svaki njezin poziv odazvat će se isti trenutak poput dobrog djeteta. Premda s puno godina na leđima, taj veliki medo još je romantičar u duši, još uvijek kad ide iz kuće ili kad se vraća, nonu poljubi na vratima. Za njega je obitelj i dom izvor sreće i života. Uvijek je spreman sjesti u auto i puževom vožnjom krenuti u Kranjsku goru kako bi uživao s unucima u zimskoj idili.

Zato je on moj feral i putokaz za budućnost. Ali i ja sam lampica u njegovom srcu. Svojom vedrinom i igrom u njegovo mirno životno poglavlje unio sam radost i zabavu. Pružio sam mu priliku da opet pravi kule u pijesku, da vesla morem. Zbog njega znam da mogu biti ponosan na se zbog onog u čemu hrabro ustrajem, znam da savršenstvo ne postoji i da svatko istražuje i razvija svoje sposobnosti i svijet oko sebe. Moj mudri dobroćudni div još me uči da budem oduševljen svijetom koji me okružuje, otvorena i sretna srca za prijatelje i ljubav. Pripremio me da ću jednog dana životne bitke sam voditi, ali uz ljubav koju mi je tako nesebično darivao, baštinio sam od njega putokaz koji ne može pokazati krivi smjer.

Luka Županović, 6. a